Broj: 711-I-771-P-196/18-03-10

Zagreb, 30. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitog saznanja o mogućem sukobu interesa dužnosnika Marijana Kuprešaka, člana Uprave trgovačkog društva Luka Vukovar d.o.o.,** na 12. sjednici, održanoj dana 30. svibnja 2018.g. donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marijana Kuprešaka, člana Uprave trgovačkog društva LUKA-VUKOVAR d.o.o., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti te obavljanja funkcije predsjednika Nadzornog odbora u trgovačkom društvu BOROVO d.d., obavljanja funkcije člana Nadzornog odbora u trgovačkom društvu PETROKEMIJA d.d. tvornica gnojiva i obavljanja funkcije direktora u trgovačkom društvu LABOS M.K. d.o.o. te zbog moguće povrede članka 16. stavka 1. ZSSI-a, koja proizlazi iz propusta dužnosnika da u pogledu trgovačkog društva LABOS M.K. d.o.o. izvrši prijenos svojih upravljačka prava na temelju udjela u kapitalu na povjerenika.**
2. **Poziva se dužnosnik Marijan Kuprešak da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

Uvidom u podatke sudskog registra utvrđeno je da je pod matičnim brojem subjekta 030072664 upisano trgovačko društvo LUKA-VUKOVAR d.o.o.. Kao osnivač društva upisana je Republika Hrvatska.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava, koja su u većinskom državnom vlasništvu, dužnosnici u smislu odredbi ZSSI-a.

Uvidom u Registar dužnosnika, koji ustrojava i vodi Povjerenstvo, utvrđeno je da je dana 14. veljače 2018.g. Marijan Kuprešak stupio na dužnost člana Uprave trgovačkog društva Luka Vukovar d.o.o. Marijan Kuprešak je stoga, povodom obnašanja dužnosti člana Uprave trgovačkog društva Luka Vukovar d.o.o, obvezan postupati sukladno odredbama ZSSI-a.

Dana 15. ožujka 2018. g. dužnosnik Marijan Kuprešak podnio je izvješće o imovinskom stanju povodom stupanja na navedenu dužnost. Povjerenstvo je sukladno članku 23. ZSSI-a provelo prethodnu (administrativnu) provjeru navedenog izvješća te je utvrdilo da je dužnosnik u dijelu izvješća „Druge javne dužnosti za koje ne postoji obveza podnošenja izvješća o imovinskom stanju“ naveo da u trgovačkom društvu BOROVO d.d. obavlja funkciju predsjednika Nadzornog odbora te da za navedenu funkciju prima naknadu u neto iznosu od 2.000,00 kn, da u trgovačkom društvu PETROKEMIJA d.d. obavlja funkciju člana Nadzornog odbora te da za navedenu funkciju prima naknadu u neto iznosu od 2.000,00 kn i da u trgovačkom društvu LABOS M.K. d.o.o. bez naknade obavlja funkciju člana Uprave-direktora.

 Uvidom u sudski registar nadležnog trgovačkog suda u Osijeku utvrđeno je da je pod matičnim brojem subjekta 030015111 upisano trgovačko društvo BOROVO d.d.. Kao predsjednik Nadzornog odbora upisan je Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Zagrebu i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u sudski registar nadležnog trgovačkog suda u Zagrebu utvrđeno je da je pod matičnim brojem subjekta 080004355 upisano trgovačko društvo PETROKEMIJA d.d. tvornica gnojiva. Kao član Nadzornog odbora upisan je Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Zagrebu i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u sudski registar nadležnog trgovačkog suda u Osijeku utvrđeno je da je pod matičnim brojem subjekta 030126228 upisano trgovačko društvo LABOS M.K. d.o.o. Kao osoba koja je od 21. prosinca 2012. g. ovlaštena za zastupanje, odnosno član Uprave-direktor upisan je Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Osijku i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u navedene podatke Porezne uprave utvrđeno je da je dužnosnik Marijan Kuprešak 23. veljače 2018. g. od isplatitelja BOROVO d.d. primio iznos od 2.000,00 kn. Primitak je označen šifrom 4014. S iste pravne osnove i od istog isplatitelja, dužnosnik je 22. ožujka 2018 g. primio iznos od 2.000, 00 kn, 24. travnja 2018. g. iznos od 2.000,00 kn i 15. svibnja 2018. g. iznos od 2.000,00 kn.

Uvidom u podatke JOPPD po stjecatelju/osiguraniku informacijskog sustava Porezne uprave Ministarstva financija, na temelju ovlaštenja, utvrđeno je da je dužnosnik Marijan Kuprešak 13. ožujka 2018. g. od isplatitelja PETROKEMIJA d.d. primio iznos od 3.640,00 kn. Primitak je označen šifrom 4014, koja se prema šifrarniku odnosi na djelatnost članova nadzornih odbora trgovačkih društava. S iste pravne osnove i od istog isplatitelja, dužnosnik je 12. travnja 2018. g. primio iznos od 2.820,00 kn i 14. svibnja 2018. g. iznos od 3.640,00 kn. Uvidom u iste podatke utvrđeno je da dužnosnik u trgovačkom društvu LABOS M.K. d.o.o. nije ostvario primitke.

Uvidom u sudski registar nadležnog trgovačkog suda u Osijeku, utvrđeno je da je za gore navedeno trgovačko društvo LABOS M.K. d.o.o. kao osnivač-član toga trgovačkog društva upisan Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Osijeku i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u izvješće o imovinskom stanju dužnosnika, podneseno povodom stupanja na dužnost, utvrđeno je da u pogledu trgovačkog društva LABOS M.K. d.o.o. dužnosnik naveo da nije izvršen prijenos upravljačkih prava.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

S obzirom da iz prikupljenih podatka i dokumentacije proizlazi da dužnosnik istovremeno uz obnašanje dužnosti člana Uprave trgovačkog društva LUKA-VUKOVAR d.o.o. obavlja funkciju predsjednika Nadzornog odbora u trgovačkom društvu BOROVO d.d., obavlja funkciju člana Nadzornog odbora u trgovačkom društvu PETROKEMIJA d.d. tvornica gnojiva i obavlja funkcije direktora u trgovačkom društvu LABOS M.K. d.o.o., te da nije izvršio prijenos upravljačkih prava u odnosu na trgovačko društvo LABOS M.K. d.o.o. Povjerenstvo je steklo saznanja koja upućuju na moguću povredu odredbe članka 14. stavka 1. i članka 16. stavka 1. ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marijan Kuprešak, elektronička dostava

2. Objava na internetskoj stranici Povjerenstva

3. Pismohrana